[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.8.2007

SEC(2007) 1078 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2007/6–7. szám

TARTALOMJEGYZÉK

1. Bevezetés 3

2. Célhoz kötött bevételek 3

3. A cukoripar szerkezetátalakítási alapja 4

4. Megjegyzések a 2007. évi költségvetés végrehajtásáról 4

5. Következtetések 6

1. BEVEZETÉS

A mellékletben szerepel, hogy a 2006. október 16-tól 2007. május 31-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

2. CÉLHOZ KÖTÖTT BEVÉTELEK

A KAP finanszírozásáról szóló 1290/2005/EK rendelet 34. cikke rendelkezéseinek értelmében a megfelelőségi vizsgálatok határozatai szerinti pénzügyi kiigazításokból, szabálytalanságokból és tejilletékből eredő bevételeket az EMGA kiadásainak finanszírozására kell felhasználni. A 2007. évi költségvetés megállapításakor becslést végeztek az említett bevételre vonatkozóan, és azt számításba vették a költségvetési hatóság által elfogadott 2007. évi költségvetési előirányzatokban. Nevezetesen:

- a tejilletékből származó bevételeket 349 millió euróra becsülték, és ezt a tej- és tejtermékágazat számára igényelt előirányzatok csökkentésével vették figyelembe – erre a célra a költségvetési hatóság 587 millió eurót bocsátott rendelkezésre;

- a megfelelőségi vizsgálatok nyomán végrehajtott támogatás-visszautalásokból és a szabálytalanságokból eredő bevételeket 568, illetve 70 millió euróra becsülték. A 638 millió eurós teljes összeget az egységes támogatási rendszer számára igényelt előirányzatok csökkentésével vették figyelembe – erre a költségvetési hatóság 27 918 millió eurót bocsátott rendelkezésre.

A mellékletben közölt táblázat a célhoz kötött bevételi számla végrehajtását mutatja, amelyre 2007. május 31-ig 754,7 millió eurós összeg gyűlt össze. Nevezetesen:

- a tejilletékből hozzávetőlegesen 353,9 millió euro gyűlt össze az eredetileg becsült 349 millió euróval szemben;

- a megfelelőségi vizsgálatok nyomán visszaigényelt támogatási összegek körülbelül 332,2 millió eurót tettek ki, amelyhez a költségvetési év végéig további összegek érkezése várható;

- a szabálytalanságok nyomán keletkező bevétel összege körülbelül 68,7 millió eurót tett ki, amelyhez a költségvetési év végéig szintén várható további összegek érkezése.

A vonatkozó szabályok értelmében ezt a bevételt – részben vagy egészben – az EMGA-ból fedezett kiadások fedezésére lehet fordítani, ha a költségvetési hatóság által megítélt költségvetési előirányzatok nem elegendőek a tagállamoknál felmerült költségek finanszírozására. Amennyiben a bevételek egészét vagy egy részét nem használják fel, akkor a fennmaradó összeg automatikusan átkerül a következő költségvetési évre.

3. A CUKORIPAR SZERKEZETÁTALAKÍTÁSI ALAPJA

A cukorágazat ideiglenesen rendelkezésre álló szerkezetátalakítási összegeit célhoz kötött bevételként kell kezelni, amely bevétel a cukoripar szerkezetátalakítási támogatásának, illetve a szerkezetátalakítási alapban meghatározott egyéb támogatásoknak a finanszírozására fordítandó. A 2006–2007. gazdasági évben ez az összeg a piaci résztvevők tulajdonában lévő cukorra, inzulinszirupra és izoglükózra vonatkozó mennyiségi kvótákból ered, amelyeket a tagállamok két részletben, 2007. március 31-ig, illetve 2007. november 30-ig fizetnek be az alapba. Március végén a tagállamok teljesítették a szerkezetátalakítási összegek első részletének, összesen 1 287,2 millió eurónak a kifizetését.

4. MEGJEGYZÉSEK A 2007. ÉVI KÖLTSÉGVETÉS VÉGREHAJTÁSÁRÓL

Az alábbiakban a 2007. évi költségvetés bizonyos ágazataiban a végrehajtás tényleges és becsült szintje közötti jelentősebb eltérésekre adunk rövid magyarázatot.

4.1. Monetáris tényezők

A fent említett időszakban felmerült kiadások figyelembe veszik az USD/EUR árfolyam alakulását. Az árfolyam változásai kihatnak a mezőgazdasági termékek többségénél – különösen a gabonafélék és a cukor esetében – nyújtott export-visszatérítésekre, továbbá egyes olyan belső támogatásokra, mint a gyapottámogatás.

Az 1290/2005/EK rendelet 21. cikkével összhangban a költségvetési hatóság által elfogadott költségvetés a 2006. július–szeptemberi 1 EUR = 1,27 USD átlagos árfolyam alapulvételével készült. Megemlítendő, hogy a 2006. augusztus 1-jétől 2007. május 31-ig tartó időszakban az átlagos átváltási árfolyam körülbelül 1 EUR = 1,31 USD volt, ami a 2007. évi költségvetés elkészítéséhez használt árfolyamnál 3,1%-kal magasabb.

4.2. Piaci tényezők

4.2.1. Gabona (− 301,2 millió EUR)

A gabonafélék piacán tapasztalható rendkívül kedvező belső és külső körülmények, valamint az ebből következő magas belső piaci árak az export-visszatérítés mértékének csökkenéséhez és az intervenciós raktárakban tárolt gabonafélék kisebb mértékű felvásárlásához és nagyobb mértékű értékesítéséhez vezettek, és így ezen ágazat költségvetési előirányzatainak kihasználatlanságát eredményezték, ami várhatóan a költségvetési év végéig tart.

4.2.2. Az I. mellékletben fel nem sorolt termékekre vonatkozó visszatérítések (–60,4 millió EUR)

A tagállamoknál a feldolgozott mezőgazdasági termékeket érintő visszatérítések tekintetében várhatóan alacsonyabb költségek merülnek fel a különböző érintett termékek kiviteli visszatérítési szintjeinek általános csökkentése miatt. Ez a helyzet várhatóan a következő költségvetési év végéig marad fenn.

4.2.3. Cukor (+ 148,5 millió EUR)

Az előirányzatnak a mutató szerinti szinthez viszonyított túllépése elsősorban a szabadpiaci és intervenciós raktárakban tárolt cukrot is magában foglaló exportált cukor mennyiségének növekedésére vezethető vissza.

4.2.4. Gyümölcs és zöldség (–68,9 millió EUR)

Az előirányzatnak a mutató szerinti szinthez viszonyított kihasználatlanságát elsősorban a kevesebb, eddig feldolgozási támogatásban részesülő paradicsom okozza. Emellett a mutató megfelelő szintjéhez képest a termelői szervezetek működési alapjainak felhasználási üteme is lassúbb.

4.2.5. Tej és tejtermékek (+ 96 millió EUR)

A költségvetési előirányzatokat a mutató szintjéhez képest a 2007. május 31-i állás szerint túlteljesítették. Ezt a túllépést a Bizottság átmenetinek tartja.

Az előirányzatoknak a mutató szintjéhez viszonyított túllépése technikai okoknak tudható be, mivel a 2007. évi költségvetés az első, amelyben a tejilletékből származó, eredetileg 349 millió euróra becsült bevételt külön, az EMGA-hoz rendelt bevételként kezelik. Az ezen ágazat számára igényelt és a költségvetési hatóság által odaítélt 2007. évi költségvetési előirányzatok nem tartalmazzák ezt a bevételt, ezért a mutatót a fent említett összeggel csökkentett előirányzatokra alkalmazzák. Ez a magyarázata annak, hogy a költségvetés jelenlegi végrehajtása túllépést mutat.

Ha a tejipari ágazatra fordítandó tejilletékből származó eredetileg becsült bevételt figyelembe vennénk, akkor az ágazatban 126,1 millió eurós alulteljesítés keletkezne.

4.3. Közvetlen támogatások (– 726,4 millió EUR)

A költségvetésben előirányzott források alacsony fokú felhasználása a 2007. május 31-i állás szerint a mutató szintjéhez képest 2%-on állt, és elsősorban egyéb közvetlen támogatásokat tartalmazott.

A tagállamok által július végére előrejelzett kiadások alapján az említett alacsony szintű kihasználtság várhatóan a költségvetési előirányzatoknak a mutató megfelelő szintjéhez viszonyított 0,3%-os túllépésére változik. A költségvetés végrehajtására jellemző egyértelmű tendencia hiánya miatt a Bizottság szolgálatai kapcsolatba léptek a tagállamokkal annak érdekében, hogy egyértelműsítsék a rendszerek végrehajtásának különböző vetületeit és megállapítsák az alcímben várható kifizetési szintekre a költségvetési év végéig tartó időszakra vonatkozó mutatókat.

Ha a megfelelőségi vizsgálatokból és a szabálytalanságokból eredő, az egységes támogatási rendszerhez rendelt becsült bevételeket nézzük, akkor az ágazatban május 31-től 1 337 millió eurós alulteljesítés jelentkezne.

5. KÖVETKEZTETÉSEK

A költségvetési előirányzatokból a 2006. október 16. és 2007. május 31. közötti időszak során 37 944,1 millió eurót használtak fel, ami összességében körülbelül 1 022,9 millió eurós alulteljesítést jelent, amely elsősorban a közvetlen támogatások, kisebb mértékben pedig a piaci intézkedések következménye. A piaci intézkedésekből eredő kihasználatlanság aránya a költségvetési év végére várhatóan növekedni fog. A közvetlen kifizetések terén a 2007-es költségvetés megfelelő előirányzatainak jelenlegi kihasználatlansága várhatóan túlteljesítéssé változik.

MELLÉKLET

[pic]

[1] HL L 209., 2005.8.11., 1. o. A legutóbb a 320/2006/EK rendelettel (HL L 58., 2006.2.28., 42. o.) módosított rendelet.